《玩月诗》
唐代·曲龙山仙

曲龙桥顶玩瀛洲，凡骨空陪汗漫游。

不假丹梯蹑霄汉，水晶盘冷桂花秋。

月砌瑶阶泉滴乳，玉箫催凤和烟舞。

青城丈人何处游，玄鹤唳天云一缕。

造化天桥碧海东，玉轮还过辗晴虹。

霓襟似拂瀛洲顶，颢气潜消橐籥中。

危桥横石架云端，跨鹿登临景象宽。

颢魄洗烟澄碧落，桂花低拂玉簪寒。